Ir-Regolament tal-Kummissjoni Nru 602/2001
tat-28 ta’ Marzu 2001
li jemenda r-Regolament (KE) Nru 1501/95 dwar il-kondizzjonijiet ta’ ħlas ta’ rifużjonijiet ta’ esportazzjoni fuq prodotti li jaqgħu taħt il-kodiċijiet NM 100190, 1101, 1102 u ex2302
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqafil-Komunità Ewropea,
Wara li kkunsidrat ir-Regolament tal-Kunsill (KEE) Nru 1766/92 tat-30 ta’ Ġunju 1992 dwar l-organizzazzjoni komuni tas-suq taċ-ċereali [1], kif emendat l-aħħar bir-Regolament (KE) Nru 1666/2000 [2], u partikolarment bl-Artikolu 13 tiegħu,
Billi:
(1) L-Artikolu 3 tar-Regolament tal-Kummissjoni (KE) Nru 800/1999 tal-15 ta' April 1999 li jippreskrivi regoli komuni dettaljati għall-applikazzjoni tas-sistema ta' rifużjonijiet għall-esportazzjoni ta’ prodotti agrikoli [3], kif emendat l-aħħar bir-Regolament (KE) Nru 90/2001 [4], jippreskrivi li, meta rifużjoni differenzjata tapplika għal pajjiż terz, dritt għar-rifużjoni jinkiseb ma’ l-importazzjoni f’dak il-pajjiż terz. L-Artikoli 14, 15 u 16 ta’ dak ir-Regolament jistabbilixxu l-kondizzjonijiet dwar ħlas tar-rifużjoni meta rifużjoni differenzjata tapplika u b’mod partikolari d-dokumenti li għandhom jiġu ppreżentati biex jagħtu prova tal-wasla tal-prodott fid-destinazzjoni.
(2) Meta rifużjoni separata tkun tapplika, l-Artikolu 18(1) u (2) tar-Regolament (KE) Nru 800/1999 jippreskrivi li parti mir-rifużjoni, ikkalkolata bl-inqas rata ta’ rifużjoni, għandha titħallas ma’ l-applikazzjoni ta’ l-esportatur darba li tingħata prova li l-prodott telaq mit-territorju doganali tal-Komunità.
(3) Ir-Regolament tal-Kunsill (KE) Nru 2851/2000 [5] jistabbilixxi ċerti konċessjonijiet fil-forma ta’ kwoti ta’ tariffi tal-Komunità għal ċerti prodotti agrikoli u jagħmel disposizzjoni għal aġġustament, bħala miżura awtonoma u transitorja, ta’ ċerti konċessjonijiet agrikoli kif hemm ipprovdut dwarhomfil-Ftehim ta’ l-Ewropa mar-Repubblika tal-Polonja. Waħda minn dawk il-konċessjonijiet hija t-tneħħija ta’ rifużjonijiet għal qamħ komuni, dqiq u nuħħala esportati għall-Polonja.
(4) L-Artikolu 7a tar-Regolament tal-Kummissjoni (KE) Nru 1162/95 tat-23 ta’ Mejju 1995 li jistabbilixxi regoli speċjali ddettaljati għall-applikazzjoni tas-sistema ta’ liċenzji ta’ importazzjoni u esportazzjoni ta’ ċereali u ross [6], kif emendat l-aħħar bir-Regolament (KE) Nru 409/2001 [7], jistabbilixxi li l-operaturi għandhom jippreżentaw lill-awtoritajiet kompetenti meta jimportaw fil-Polonja ċerti prodotti li jaqgħu taħt il-kodiċijiet NM 100190, 1101, 1102 u ex2302 kopji ċċertifikati tal-liċenzja ta’ l-esportazzjoni u tad-dikjarazzjoni ta’ l-esportazzjoni relevanti. Il-liċenzja ta’ esportazzjoni tinkludi informazzjoni speċifika li tiggarantixxi li ebda rifużjoni fuq esportazzjoni ma tkun ingħatat fuq il-prodotti rrelatati. L-awtoritajiet Pollakki ħadu r-responsabbiltà li jassiguraw konformitàma' l-Artikolu 7a tar-Regolament (KE) Nru 1162/95.
(5) Għandha għalhekk tittieħed konsiderazzjoni ta’ dawk l-arranġamenti speċjali, li daħlu fis-seħħ fl-1 ta’ Marzu 2001, meta japplikaw id-dispożizzjonijiet ta’ hawn fuq tar-Regolament (KE) Nru 800/1999 hekk li ma jimponux spejjeż bla bżonn fuq esportaturi fil-kummerċ ma’ pajjiżi terzi. Għal dan l-għan, m’għandha tittieħed l-ebda konsiderazzjoni għall-fatt li ebda rifużjoni ma tkun stabbilita għad-destinazzjoni kkonċernata meta tiġi stabbilita l-anqas rata ta’ rifużjoni.
(6) Ir-Regolament tal-Kummissjoni (KE) Nru 1501/95 [8], kif emendat l-aħħar bir-Regolament (KE) Nru 2513/98 [9], jistabbilixxi ċerti regoli ddettaljati għall-applikazzjoni tar-Regolament (KEE) Nru 1766/92 fuq l-għoti ta’ rifużjonijiet ta’ esportazzjoni ta’ ċereali u l-miżuri li għandhom jittieħdu fil-każ ta’ disturb fil-funzjonament tas-suq taċ-ċereali u għandu għalhekk ikun emendat biex idaħħal id-derogi meħtieġa għar-Regolament (KE) Nru 800/1999.
(7) Dan ir-Regolament għandu jidħol fis-seħħ minnufih.
(8) Il-miżuri li hemm ipprovdut dwarhom f’dan ir-Regolament huma skond il-fehma tal-Kumitat ta’ Amministrazzjoni għaċ-Ċereali,
ADOTTA DAN IR-REGOLAMENT:
L- Artikolu 1
L-Artikolu 13a li ġej huwa miżjud mar-Regolament (KE) Nru 1501/95:
"L- Artikolu 13a
1. Fejn id-differenzjar tar-rifużjoni huwa r-riżultat biss ta’ rifużjoni li ma tkunx ġiet stabbilita għall-Polonja, u minkejja l-Artikolu 16 tar-Regolament (KE) Nru 800/1999, prova li l-formalitajiet doganali għall-importazzjoni jkunu tlestew ma tkunx meħtieġa għall-ħlas tar-rifużjoni għal prodotti skond il-kodiċijiet NM 100190, 1101, 1102 u ex2302.
2. Il-fatt li rifużjoni ma ġietx stabbilita għall-esportazzjoni ta’ prodotti li jaqgħu taħt il-kodiċijiet NM 100190, 1101, 1102 u ex2302 għall-Polonja m’għandux jiġi kkunsidrat meta qed tiġi stabbilita l-anqas rata ta’ rifużjoni fis-sens ta’ l-Artikolu 18(2) tar-Regolament (KE) Nru 800/1999."
L- Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika għad-dikjarazzjonijiet ta’ esportazzjoni aċċettati mill-1 ta’ Marzu 2001.
Dan ir-Regolament għandu jkun obbligatorju fl-intier tiegħu u jkun direttament applikabbli fl-Istati Membri kollha.
Magħmul fi Brussel, it-28 ta’ Marzu 2001.